SHBA: Fermerët mbështesin ndryshime në ligjin për fermat
Ligji i tanishëm për fermat në Shtetet e Bashkuara skadon në fund të muajit shtator
Ligji amerikan për fermat skadon në fund të muajit shtator. Ligji me emrin zyrtar Akti i Ushqimit, Ruajtjes dhe Energjisë përtërihet çdo pesë vjet. Ligji drejton politikat e qeverisë amerikane mbi ushqimin dhe bujqësinë. Siç njofton nga Ilinoi korrespondenti i Zëri të Amerikës Kane Farabaugh, ndryshimet në ligjin për fermat këtë vit vijnë në një kohë kur fermerët mund të kenë nevojë më së shumti. Fermeri nga Ilinoi Matt Hughes po punon në një nga stinët me thatësirat më të mëdha që ai ka përjetuar ndonjëherë. Kushtet e thatësirës nuk janë të reja për zotin Hughes, por ai gjithmonë ka pasur ndihmë nga qeveria, në formën e pagesave të drejtpërdrejta nëpërmjet ligjit për fermat. Por ndryshimet e propozuara në ligjin për fermat, që do të shqyrtohet në shtator, do t’i japin fund pagesave direkte për fermerët, për të cilën zoti Hughes nuk ka asnjë kundërshtim. Matt Hughes dhe shumica e fermerëve duan të shohim subvencionim nga qeveria të sigurimeve për kulturat bujqësore që ofrojnë mbrojtje në kohë fatkeqësish natyrore. Anëtari i Dhomës së Përfaqësuesve Tim Johnson nga Illinoi bën pjesë në Komisionin e Dhomës së Përfaqësuesve për Bujqësinë dhe po punon për hedhjen në votë të ligjit për fermat. Por kritikët e ndryshimeve të propozuara në ligjin për fermat thonë se kostoja për taksapaguesit për sigurimin e kulturave bujqësore është shumë e lartë. Ka gjithashtu shqetësime se sigurimi i kulturave bujqësore ndikon në çmimin e pasurive të patundshme dhe çmimet e mallrave, thotë Terry Roggensack, specialist gruri në . Senati miratoi ligjin për fermat në fillim të këtij viti. Kjo masë i ka dhënë fund pagesave të drejtpërdrejta dhe subvencionon sigurimin e kulturave bujqësore, duke u kursyer taksapaguesve rreth 23 miliard dollarë. Por kjo masë nuk përputhet me legjislacionin e Dhomës së Përfaqësuesve, dhe ligjvënësit duhet të arrijnë një kompromis para se Presidenti Obama ta nënshkruajë atë. Ligji për fermat është tani më i rëndësishëm se kurrë më parë, sepse fermerët po përballen me kushtet më të rënda të thatësirës në 20 vjet.